فيتوريو جانوتى

“فيتوريو جانوتى” Vittorio Giannotti كان واحد من كبار تجار البترول في أوائل القرن العشرين ، وهو صاحب فكرة أول أتوبيس نقل جماعي في مصر واللي قرر سنة 1920 يدخل فكرة جديدة على البلد وهى نقل الناس في أتوبيسات عامة.وكانت البداية بسيطة جدا فأبتدى بأتوبيسين بس ماشيين من ميدان المنشية لحد ميدان سيدي جابر بأجر:
 15 مليم للدرجة التانية
 25 مليم للدرجة الأولى

بس الفكرة نجحت وكبرت بسرعة لحد ما وصل عدد الأتوبيسات لـ 50 أتوبيس في آخر التلاتينات ومن إسكندرية الرحلة بدأت..وكملت بعدها بسنتين ووصلت القاهرة.

 قصر جانوتي 
اتبنى قصر “جانوتي” سنة 1926 ..بتصميم المهندس الإيطالي “جياكومو اليساندرو لوريا” اللى كان اتولد في مدينة المنصورة. واختار إسكندرية تكون مسرح إبداعه.وهو نفس المعماري اللي ساب بصمته في
عمارة ميرامار – فندق سيسيل .وغيرهم من علامات مدينة اسكندريه الخالدة.

القصر موجود في شارع يحيى حقي – زيزينيا جنب قصر ” فاطمه حيدر ” اللي بقى دلوقتي متحف المجوهرات الملكيه.

وبعد وفاة ” جانوتي” الفيلا انتقلت لبناته الثلاثة :
ماريا – لوردانا – رومولا

وبعدين اتباع لحد ما آلت ملكيته بعد كده لصاحب أحد المستشفيات الخاصه.

كان “جانوتي” كمان من ملاك عمارة “نيكولاس باراسكيفاس” اللى في شارع فؤاد وكمان كان عنده مزرعة في حي الرمل ..لسه المنطقة معروفة بإسم عزبة جانوتى لحد النهارده.

تصنيف:رجال اعمال
تصنيف:اسكندريه